PMIndiaData/PMIndiaSum huggingface dataset:
ശ്രീലങ്കന്‍ പാര്‍ലമെന്റംഗങ്ങള്‍ പ്രധാനമന്ത്രിയെ സന്ദര്‍ശിച്ചു

ശ്രീലങ്കന്‍ പാര്‍ലമെന്റംഗങ്ങളുടെ പ്രതിനിധിസംഘം പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ബഹുപാര്‍ട്ടി പ്രതിനിധിസംഘത്തെ ശ്രീലങ്കന്‍ പാര്‍ലമെന്റ് സ്പീക്കര്‍ ശ്രീ. കാരു ജയസൂര്യയാണു നയിച്ചത്. ഇന്ത്യയും ശ്രീലങ്കയുമായുള്ള ചരിത്രപരമായ ബന്ധവും പൊതു ആധ്യാത്മിക-സാംസ്‌കാരിക പാരമ്പര്യവും സംബന്ധിച്ചു പരാമര്‍ശിച്ച സംഘാംഗങ്ങള്‍, ഏതാനും വര്‍ഷങ്ങളായി ഇരു രാജ്യങ്ങളുമായുള്ള ബന്ധം മെച്ചപ്പെട്ടുവരുന്നതില്‍ സംതൃപ്തി രേഖപ്പെടുത്തി. ഇന്ത്യയുടെ സഹായത്തോടെ ശ്രീലങ്കയില്‍ നടപ്പാക്കിവരുന്ന ജനകേന്ദ്രീകൃത വികസന പദ്ധതികള്‍ വഴിയുള്ള നേട്ടങ്ങളെക്കുറിച്ചും അവര്‍ ചൂണ്ടിക്കാട്ടി. സംയുക്ത ധനകാര്യ പദ്ധതികള്‍ വേഗത്തില്‍ നടപ്പാക്കുന്നത് ഇരു രാജ്യങ്ങളുടെയും സമ്പദ്‌വ്യവസ്ഥകള്‍ക്കും ജനങ്ങള്‍ക്കും ഗുണകരമായിരിക്കുമെന്നു ചര്‍ച്ചയില്‍ ചൂണ്ടിക്കാണിക്കപ്പെട്ടു. പ്രതിനിധികളെ സ്വാഗതം ചെയ്ത പ്രധാനമന്ത്രി, ഇത്തരം ബന്ധങ്ങള്‍ മെച്ചപ്പെടുത്തേണ്ടതിന്റെ ആവശ്യകത സൂചിപ്പിച്ചു. ഇരു രാജ്യങ്ങളിലെയും പ്രവിശ്യാ നിയമസഭകളും തദ്ദേശ സ്വയംഭരണ സ്ഥാപനങ്ങളും തമ്മിലുള്ള ബന്ധം മെച്ചപ്പെടുത്താനുള്ള ശ്രമങ്ങള്‍ ജനതകള്‍ തമ്മിലുള്ള ബന്ധവും രാഷ്ട്രങ്ങള്‍ക്കിടയിലുള്ള ബന്ധവും മെച്ചപ്പെടാന്‍ ഇടയാക്കുമെന്നും അദ്ദേഹം പറഞ്ഞു.
പ്രധാനമന്ത്രി  ഡെറാഡൂണില്‍   നാലാമത്  അന്താരാഷ്ട്ര യോഗാദിന ആഘോഷങ്ങള്‍ക്ക്  നേത്ര്യത്വം നല്‍കും

പ്രധാനമന്ത്രി ശ്രീ. നരേന്ദ്ര മോദി നാളെ (2018 ജൂണ്‍ 21 ന് ) ഡെറാഡൂണില്‍ നാലാമത് അന്താരാഷ്ട്ര യോഗാദിന ആഘോഷങ്ങള്‍ക്ക് നേത്ര്യത്വം നല്‍കും . ഹിമാലയത്തിന്റെ മടിത്തട്ടില്‍ സ്ഥിതി ചെയ്യുന്ന ഡെറാഡൂണിലെ വന ഗവേഷണ ഇന്‍സ്റ്റിട്യൂട്ടിന്റെ പുല്‍ത്തകിടിയില്‍ യോഗാസനങ്ങള്‍ അനുഷ്ഠിക്കുന്ന ആയിരക്കണക്കിന് സന്നദ്ധപ്രവര്‍ത്തകരോടൊപ്പം പ്രധാനമന്ത്രിയും പങ്കു ചേരും. ഈ അവസരം പ്രമാണിച്ച് ലോകമെമ്പാടും യോഗയുമായി ബന്ധപ്പെട്ട പരിപാടികളുടെ ഒരു പരമ്പര തന്നെ സംഘടിപ്പിച്ചിട്ടുണ്ട്. 2015 ല്‍ ന്യൂ ഡല്‍ഹിയിലെ രാജ് പഥിലും , 2016 ല്‍ ചണ്ഡീഗഢിലെ ക്യാപിറ്റല്‍ കോംപ്ലക്‌സിലും, 2017 ല്‍ ലക്നോവിലെ രമാഭായ് അംബേദ്കര്‍ സഭ സ്ഥലിലും ഇതിന് മുമ്പ് പ്രധാനമന്ത്രി യോഗ ആഘോഷങ്ങളില്‍ പങ്കെടുത്തിട്ടുണ്ട്. ലോകമെമ്പാടുമുള്ള യോഗാ സ്നേഹികള്‍ക്ക് ഈ വേളയില്‍ ആശംസകളര്‍പ്പിച്ചു കൊണ്ട്, മനുഷ്യ രാശിക്ക് പുരാതന ഇന്ത്യയിലെ സന്യാസിവര്യന്മാര്‍ നല്‍കിയ ഏറ്റവും വിലപ്പെട്ട സമ്മാനമാണ് യോഗയെന്ന് പ്രധാനമന്ത്രി പറഞ്ഞു. ശരീരം പൂര്‍ണ്ണ ആരോഗ്യമുള്ളതാക്കി നിലനിര്‍ത്താനുള്ള ഒരു കൂട്ടം വ്യായാമങ്ങള്‍ മാത്രമല്ല യോഗ. ആരോഗ്യ സുരക്ഷിതത്വത്തിനുള്ള, ഫിറ്റ്‌നെസിനുള്ള, സൗഖ്യത്തിനുള്ള ഒരു പാസ്സ്‌പോര്‍ട്ടാണ് അത്. യോഗ മാത്രമല്ല നിങ്ങള്‍ രാവിലെ പരിശീലിക്കുന്നത്. നിത്യവൃത്തികള്‍ ജാഗ്രതയോടും പൂര്‍ണ്ണ അവബോധത്തോടും കൂടി ചെയ്യുന്നതും ഒരു തരം യോഗയാണ്’, പ്രധാനമന്ത്രി പറഞ്ഞു. ‘അമിതത്വത്തിന്റെ ലോകത്തില്‍ യോഗ നിയന്ത്രണവും, സമതുലനാവസ്ഥയും വാഗ്ദാനം ചെയ്യുന്നു. മാനസിക പിരിമുറുക്കങ്ങളാല്‍ കഷ്ടപ്പെടുന്ന ലോകത്ത് യോഗ ശാന്തത വാഗ്ദാനം ചെയ്യുന്നു. ശ്രദ്ധ തിരിക്കുന്ന ഒരു ലോകത്ത് യോഗ ഏകാഗ്രത വാഗ്ദാനം ചെയ്യുന്നു. ഭയത്തിന്റെ ലോകത്ത് യോഗ പ്രതീക്ഷയും, കരുത്തും, ധൈര്യവും വാഗ്ദാനം ചെയ്യുന്നു. അന്താരാഷ്ട്ര യോഗാ ദിനത്തിന് മുന്നോടിയായി പ്രധാനമന്ത്രി സമൂഹ മാധ്യങ്ങളിലൂടെ വിവിധ തരം യോഗാസനങ്ങളുടെ സങ്കീര്‍ണതകള്‍ പങ്കുവച്ചു. ലോകത്തെ വിവിധ സ്ഥലങ്ങളില്‍ ജനങ്ങള്‍ യോഗാഭ്യാസം നടത്തുന്നതിന്റെ ചിത്രങ്ങളും അദ്ദേഹം പങ്ക് വച്ചു.
നാവിക അന്തര്‍വാഹിനി ഐ.എന്‍.എസ്. കല്‍വാരി പ്രധാനമന്ത്രി നാളെ രാഷ്ട്രത്തിന് സമര്‍പ്പിക്കും

ഇന്ത്യന്‍ നാവിക സേനയ്ക്ക് വേണ്ടി നിര്‍മ്മിച്ച അന്തര്‍വാഹിനി ഐ.എന്‍.എസ്. കല്‍വാരി പ്രധാനമന്ത്രി ശ്രീ. നരേന്ദ്ര മോദി മുംബൈയില്‍ വ്യാഴാഴ്ച രാഷ്ട്രത്തിന് സമര്‍പ്പിക്കും. ഡീസല്‍ ഉപയോഗിച്ചും, വൈദ്യുതി ഉപയോഗിച്ചും പ്രവര്‍ത്തിക്കാവുന്ന ആക്രമണ അന്തര്‍വാഹിനികളുടെ ഗണത്തില്‍പ്പെടുന്ന ഐ.എന്‍.എസ്. കല്‍വാരി മുംബൈയിലെ മാസഗോണ്‍ ഡോക്ക് ഷിപ്പ് ബില്‍ഡേഴ്‌സാണ് നാവിക സേനയ്ക്ക് വേണ്ടി നിര്‍മ്മിച്ചത്. നാവിക സേനയ്ക്കായി നിര്‍മ്മിക്കുന്ന ഇത്തരം ആറ് അന്തര്‍വാഹിനികളില്‍ ആദ്യത്തേതാണിത്. ‘ഇന്ത്യയില്‍ നിര്‍മ്മിക്കൂ’ സംരംഭത്തിന്റെ നിര്‍ണ്ണായക വിജയമാണ് ഇത് സൂചിപ്പിക്കുന്നത്. ഫ്രാന്‍സിന്റെ സഹായത്തോടെയാണ് പദ്ധതി ഏറ്റെടുത്തിട്ടുള്ളത്. നേവല്‍ ഡോക്ക്‌യാര്‍ഡില്‍ രാജ്യരക്ഷാ മന്ത്രി, മഹാരാഷ്ട്ര ഗവണ്‍മെന്റിലെ പ്രമുഖ വ്യക്തികള്‍, മുതിര്‍ന്ന നാവികസേനാ ഉദ്യോഗസ്ഥര്‍ മുതലായവരുടെ സാന്നിദ്ധ്യത്തില്‍ പ്രധാനമന്ത്രി അന്തര്‍വാഹിനിയെ രാഷ്ട്രത്തിനായി സമര്‍പ്പിക്കും. അന്തര്‍വാഹിനിയുടെ പ്രവര്‍ത്തനങ്ങള്‍ നോക്കി കാണുന്ന പ്രധാനമന്ത്രി സദസിനെ അഭിസംബോധനയും ചെയ്യും.
തമിഴ്‌നാട്ടിലെ കൂനൂരില്‍ വൈറല്‍ പ്രതിരോധ മരുന്നുല്‍പാദന കേന്ദ്രം സ്ഥാപിക്കുന്നതിന് പാസ്ചര്‍ ഇന്‍സ്റ്റിറ്റ്യൂട്ട് ഓഫ് ഇന്ത്യക്ക് 30 ഏക്കര്‍ സ്ഥലം അനുവദിക്കുന്നതിനു മന്ത്രിസഭയുടെ അംഗീകാരം

തമിഴ്‌നാട്ടിലെ കൂനൂരില്‍ വൈറല്‍ പ്രതിരോധ കുത്തിവെപ്പ് മരുന്നുല്‍പാദന കേന്ദ്രം സ്ഥാപിക്കുന്നതിനു പാസ്ചര്‍ ഇന്‍സ്റ്റിറ്റ്യൂട്ട് ഓഫ് ഇന്ത്യക്ക് 30 ഏക്കര്‍ സ്ഥലം അനുവദിക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ടി.സി.എ. ആന്റി-മീസിള്‍സ് പ്രതിരോധ കുത്തിവെപ്പ്, ജെ.ഇ.പ്രതിരോധ കുത്തിവെപ്പ് മുതലായ വൈറല്‍ പ്രതിരോധ കുത്തിവെപ്പിനുള്ള മരുന്നുകളും പാമ്പുവിഷത്തിനും പേവിഷത്തിനും എതിരെയുള്ളവ ഉള്‍പ്പെടെയുള്ള ആന്റി സെറ മരുന്നുകളും ഉല്‍പാദിപ്പിക്കുന്നതിനുള്ളതാണ് പി.ഐ.ഐ. കൂനൂരിലെ പദ്ധതി. സ്ഥലം സൗജന്യമായാണു നല്‍കുക. വ്യാവസായിക ആവശ്യത്തിനുള്ള ഭൂമി എന്നുള്ളതില്‍നിന്ന് വിദഗ്ധ കേന്ദ്രം തുടങ്ങുന്നതിനുള്ള ഭൂമി എന്നതിലേക്കു ആരോഗ്യ, കുടുംബക്ഷേമ മന്ത്രാലയം ഈ സ്ഥലത്തെ മാറ്റും. നേട്ടങ്ങള്‍: സ്ഥലം അനുവദിക്കുന്നതു കുട്ടികളുടെ ജീവന്‍ രക്ഷയ്ക്ക് ആവശ്യമായ പ്രതിരോധ മരുന്നുകള്‍ ഉല്‍പാദിപ്പിക്കാനും അതുവഴി രാജ്യത്തിന്റെ രോഗപ്രതിരോധ ശേഷി വര്‍ധിപ്പിക്കാനും സഹായകമാകും. ഇത്തരം മരുന്നുകളുടെ ഇറക്കുമതി കുറച്ചുകൊണ്ടുവരാന്‍ സാധിക്കുന്നതിലൂടെ ഇറക്കുമതിച്ചെലവ് കുറയ്ക്കുന്നതിനും സഹായകമാകും.